**Tisztelt Ünnepi Közgyűlés! Tisztelt Kitüntetettek! Tisztelt Meghívottak!**

*„Szabadságát az ember rendszerint akkor becsüli, amikor már nem szabad, vagy ha szabadságát végtelen áldozatokkal vívta ki.”-* Széchenyi Istvángondolata tartalmazza a bölcsességet, amit érdemes a magyar történelem jeles évfordulóit sorolva újra és újra átgondolni.

A mai napon is fontos történelmi pillanatra emlékezünk. Az utolsó szovjet katona, Viktor Silov altábornagy civilben, diplomata útlevéllel 1991. június 19-én 15 óra 1 perckor egy fekete Volga típusú személygépkocsiban elhagyta Magyarország területét. Ezzel a hétköznapinak tűnő, mégis egy nemzet szabadságának kivívását jelentő eseménnyel elvileg új időszámítás kezdődött az immár független magyar állam történetében.

A második világháború után Magyarországot el sem hagyta a felszabadítóból megszállóvá vált szovjet hadsereg.

Itt tartózkodásukat először az 1947-ben megkötött párizsi békeszerződés szentesítette, majd az 1956-os forradalmat leverő szovjet csapatok jogi helyzetét egy szovjet-magyar kormányközi megállapodás rögzítette. Ez az alig három és fél oldalas dokumentum nem határozta meg sem a katonaság létszámát, sem az itt tartózkodás időtartamát.

Az „ideiglenesen hazánkban állomásozó” szovjet Déli Hadseregcsoport kivonása már 1958-ban szóba került, de a megvalósulásra még több, mint három évtizedet várni kellett.

Az 1991. június 19-i kivonulás évfordulója a Magyar Szabadság Napja. Történelmünk nevezetes fordulópontja felidézi azt az évszázadokon keresztül munkáló erős akaratot, hogy nemzetünk független legyen. A függetlenség minden nemzetnek alapvető joga, bár újabban akadnak, akik ezt megkérdőjelezik.

Nagy nemzeti ünnepeink és fontos évfordulóink emlékeztetnek arra, hogy Magyarországnak továbbra is saját entitását és identitását őrző, saját döntésekkel rendelkező, szuverén országnak kell maradnia. Ez a státusz csak akkor állhat fenn tovább, ha a magyar nemzet fővárosa, Budapest is sikeres és erős város marad. A városnak is van lelke, és van egoja, ami hagyományokon alapul. Építészeti, felfogásbeli, kulturális és egyéb hagyományokon. Aki ezeknek szívfájdalom nélkül hátatfordít, az hagyja cserben a várost és lakóit.

Budapest összetett város: történeti korok, hagyományok, egyéni stílusok és szokások találkozási pontja. Történelmét ismerjük és tiszteljük.

A reformkor nemzeti, és a vele szorosan összefonódó polgárosító szándéka hozta létre azt a gondolatot, miszerint az országnak kell egy szív, amelynek dobbanása éltető energiákat áramoltat a nemzet egésze felé.

Budapest fejlődéstörténete különleges, szinte a semmiből lett pompás fővárossá.

Pest első városrendezési terve 1785-ben született meg, végül közel száz évvel később, az 1867 utáni időszakban épült fel a modern metropolisz.

Ebben a dinamikus időszakban olyan kivételes személyiségek munkálkodtak, akik meghatározó szerepet töltöttek be a város egyedülálló fejlődésében. Gondoljunk csak Széchenyire, Podmaniczkyre vagy később akár nagy tiszteletű elődömre, Bárczy Istvánra. Fáradhatatlan munkájuknak köszönhető, hogy Budapest talán az egyetlen város Európában, amelyet annak idején nem az uralkodói hatalom teremtett meg és segített, hanem éppen annak ellenében jött létre és önállóan vívta ki a nemzet fővárosának jogát.

1873-as egyesítése óta Budapest folytonosan megújuló város. A közel 150 éves időszak sikeres periódusaiban a várostervezésben érződött a hitelesség, voltak pozitív fejlődési koncepciók és hangsúlyosak voltak a város egyedülálló jellegzetességei.

Bárczy, Széchenyi, Andrássy, Podmaniczky mindannyian nagy formátumú politikusok voltak, akik teremtő szándékukkal, elhivatottságukkal mindig is példát mutattak azoknak a városépítőknek, akik ma, a 21. század elején Budapest fejlődését mindennél fontosabbnak tartják.

Budapest mindig is életképes, folytonosan gyarapodni akaró város volt. Történelme mutatja, hogy sokkal több volt itt az invenció, a találékonyság, mint bármely más környező fővárosban.

Az eredmények napjainkban is láthatóak. A közelmúltban megalakult Fővárosi Közfejlesztések Tanácsa koordinálja a főváros fejlesztését.

Magyarország kormányának és a főváros vezetésének egységes akarata, hogy a múlt értékeire építve Budapest a jövő városa legyen. Naponta halljuk a dilettáns ígéretekkel tarkított nagyhangú kritikákat, miközben épp Brüsszelből érkezett ezévben a rangos elismerés, miszerint nagy fölénnyel a mi fővárosunk nyerte az Európa legjobb úticélja címet. Az elismerésben kiemelik, hogy Budapest az elmúlt tíz év teljesítménye alapján érdemelte ki a díjat. Így tettük tehát „fantáziátlan ügyintézőként” tönkre fővárosunkat – ahogy az ellenzék mondta. Úgy látszik, rajtuk kívül állók ezt másképp látják.

A modern nagyváros nem pusztán társadalmi-gazdasági jelenség, hanem jellegzetes kulturális, közösségi tér. Olyan hely, amely mindig magán hordja anyagi és geográfiai természetét, de túl is mutat azon, saját szellemiséggel, saját szimbólumrendszerrel értelmezhető.

Nemcsak nagyszerű épületek, fejlődő infrastruktúra, környezettudatos élet, hanem kiváló emberek nagyszerű teljesítményei is jelképezhetik egy város formálását. Budapesten nem kevés ilyen ember él, igaz, őket nem sárdobálás, és gyűlölködés jellemzi.

Széchenyi úgy érzékelte, hogy a polgári felfogás alapja a „*szabadság, és - bátorlét*”, ezért nemzeti programmá, erkölcsi erővé emelte a polgári átalakulás ügyét.

A kiművelt emberfő már nem a tudós főúr példájaként, előjogaként, hanem a társadalmat minél nagyobb számban jellemző embercsoportként tűnt fel a korabeli Pestbudán.

Széchenyi elemi erővel vetette bele magát a polgárosodás, polgárosítás eszméinek megvalósításába, miközben a polgári szellemiség terén önmaga mutatott példát.

*„Mert ahhoz, hogy emelkedjünk, kell az akarása annak, ami valami nagyobb szerű”. -* állította.

A polgárosodás folyamatának nincs alternatívája, de a polgárosodás minőségének annál inkább van.

A díszpolgári cím a Pest és Buda városa által korábban a város érdekében eljáró személyeknek adott polgárjogból alakult.

A megtisztelő titulust azok a budapesti polgárok viselhették, akik munkásságukkal kiemelkedtek, új gondolatokat, maradandó eredményeket, emlékezetes cselekedeteket hoztak létre Budapest felemelkedésére, dicsőségére, hírnevének erősítésére.

A művészet, sport, tudomány, politika, egyházi- és közélet legkiválóbb személyiségei méltán viselhetik a cím első adományozásakor, az 1820-as években használt elnevezést: becsületbeli polgárok.

A történelmi tapasztalat cselekvő, önálló, védelmezett értékrenddel bíró közösségek erősítésére, megtartására tanít. A közösség értő tagjai magasra emelik azokat a kiválóságokat, akik teljesítményükkel különleges értéket hoztak létre.

Budapest elfogad új törekvést, értékel minden minőséget, de őrzi a veszni nem hagyható értékeket is, ami nem korlátozható pusztán az építészeti örökségre.

**Tisztelt Kitüntetettek!**

Ma egyszerre ünnepeljük a szovjet csapatok távozásának évfordulóját, városunkat és annak legkiválóbb polgárait.

A ma díszpolgári címet átvevő kiválóságok tehetségük révén joggal csatlakozhatnak a nagy hírű elődökhöz. Budapest polgárainak megtiszteltetés őket maguk között tudni, a városvezetésnek felemelő érzés átadni ezeket az elismeréseket.

Budapest az Önök munkásságával olyan régi és új színeket, régi és új értékeket mutat meg, amit csak azok láthatnak igazán, akik megmerítkeznek az értékek világában.

Tudjuk, hogy a múlt ápolásához és a jövő építéséhez példaképek kellenek. Önök teljesítményükkel olyan példaképekké váltak, akikre szabad, érdemes és kell alapozni a jövőt építő nemzedéknek.

Tisztelet és elismerés az Önök elődei közül azoknak, akik élnek, és azoknak is, akik már nem lehetnek velünk.

Köszönet a jelenlévőknek, a kivételes életutaknak, amelyek gazdag múltjukkal és dicső jelenükkel a jövő reményét hordozzák. A Fővárosi Közgyűlés és a magam nevében szívből gratulálok Budapest új díszpolgárainak! Isten tartsa meg Önöket egészségben!